„Să ne rugăm ca să avem mereu astfel de femei mărturisitoare, purtătoare de mirul faptelor bune, care se vor îngriji de Biserică, de familie, de cei aflați în suferință, de săraci și de cei spre care nu privesc nici rudele, nici cunoscuții lor”, a spus Preasfințitul Părinte Timotei Prahoveanul duminică la Sfânta Liturghie oficiată la Catedrala Patriarhală.
Episcopul vicar al Arhiepiscopiei Bucureștilor a vorbit despre femeile mironosițe, pe care Biserica le cinstește în a treia duminică după Paști.
Meritul femeilor mironosițe, a explicat Preasfinția Sa, este că au avut curajul pe care „nu l-au avut ucenicii mântuitorului” în atmosfera ostilă de după Răstignirea.
„Iubiți credincioși, Mântuitorul, după cum ne spune evanghelistul Marcu în capitolul 16, i-a mustrat pe ucenici pentru necredința și împietrirea inimii lor. Ne mustră și pe noi pentru credința și împietrirea inimii noastre”.
„Dacă avem inima împietrită, și pe noi Domnul ne mustră pentru atitudinea pe care o avem față de El și față de toate cele întâmplate atunci pentru mântuirea noastră”.
Femeile creștine
Din acest motiv, a continuat ierarhul, duminica aceasta „nu este doar o duminică care ne aduce aminte de curajul, mărturisirea, devotamentul și dragostea femeilor mironosițe care au fost alături de mântuitorul atunci”.
Pentru că „si astăzi Biserica are astfel de femei mărturisitoare, care nu se comportă ca mironosițe doar să pară mironosițe, ci fac cele ce au făcut mironosițele de atunci”.
„Întâlnim în Biserică oameni cu asemenea devotament care sunt cumva continuatori, sau continuatoare, a râvnei femeilor mironosițe”.
„Sunt femei prin biserici care, la vârste venerabile, vin cele dintâi, femei care nu lipsesc niciodată de la Biserică. Femei care își educă copiii, nepoții, chiar vecinii și străinii, în spiritul credinței Mântuitorului Hristos.
„Dar sunt și altfel de femei mărturisitoare, învățătoare, profesoare, medici, avocați, profesori universitari, care în vremea regimului comunist susțineau conferințe cu teme care aveau conexiune cu Evanghelia, sau cu opera unor mari părinți, unor mari ierarhi, ceea ce era un act de curaj și mai este un act de curaj și acum”.
„Mai sunt și atâtea mame din satele îndepărtate, prin orașele mari, care își cresc greu copiii. Și acelea sunt femei mărturisitoare”.
Femei mărturisitoare sunt și mamele și bunicele noastre
„Femei mărturisitoare sunt și mamele și bunicele noastre, cele care mai sunt pe pământ și cele care s-au dus înainte de Dumnezeu. Pentru toate aceste mărturisitoare, Biserica aduce un cuvânt de cinstire, un cuvânt de laudă, pentru lucrarea celor dinaintea noastră, dar și a celor de acum, pentru cele care doresc să-L slujească pe Domnul cu toată inima și pun înaintea crucii Domnului viața și posibilitățile lor”.
„Împreună cu aceste femei mărturisitoare, care sunt în Biserica triumfătoare, dar și cele de pe pământ, să-I aducem slavă Mântuitorului Iisus Hristos, cel înviat din morți”, a spus la final Preasfințitul Părinte Timotei Prahoveanul.
Un nou ierodiacon pentru Catedrala Patriarhală
La finalul slujbei, Preasfințitul Părinte Timotei Prahoveanul l-a hirotonit ierodiacon pe seama Catedralei Patriarhale pe monahul Roman, fost paraclisier al lăcașului de cult.
„În general o perioadă îndelungată de noviciat este un semn bun și o nădejde pentru o lucrare viitoare. De aceea, Biserica are nevoie de slujitori buni, în fiecare treaptă de slujire, iar părintele Roman, de acum ierodiacon, hirotonit pe seama Catedralei Patriarhale, va avea în vedere chipul luminos al unui mare imnograf și cântăreț care și-a pus nădejdea în Preacurata Născătoare de Dumnezeu și anume Roman Melodul.
„Cu evlavie deosebită față de Maica Domnului și păstrând frumoasa amintire a celor care au purtat acest nume, ierodiaconul Roman se va strădui să fie un monah râvnitor, un slujitor cu dragoste față de cele sfinte”, a mai spus Preasfinția Sa.
Câștigătorii etapei eparhiale a Concursului Național Catehetic „Hristos-Cuvântul care vindecă”.
Totodată, în cadrul slujbei au fost anunțați câștigătorii etapei eparhiale a Concursului Național Catehetic „Hristos-Cuvântul care vindecă”.
Premiul 1 a fost obținut de portofoliul intitulat „Cercetați pe bolnavi și veți câștiga iubirea” al parohiilor Copăceni Mănăstirea și Copăcenii de Jos, Protoieria Ilfov Sud, alcătuit în colaborare cu Școala Gimnazială nr. 1 Copăceni și Școala Gimnazială nr. 1 „1 Decembrie”, sub coordonarea diac. Andrei Teșu.
Premiul 2 a fost obținut de portofoliul „Călătoria acasă la Sfântul Pantelimon, file din cotidian”, alcătuit de Parohia „Sfântul Pantelimon”, Protoieria Sector 2 Capitală, sub coordonarea pr. Bogdan Aurel Teleanu și a profesoarei Mihaela Purcaru.
Podiumul a fost completat de portofoliul „Sfinții tămăduitori fără de arginți, modele de slujire a aproapelui prin știință și credință, milostenia sufletească și trupească”, a Parohiei Odăi, Protoieria Ilfov Nord, sub coordonare pr. Nicolae Pană.
Foto credit: Basilica.ro / Raluca Ene